b'\n_START_ARTICLE_\nJ\xc4\x97gain\xc4\x97\n_START_PARAGRAPH_\nJ\xc4\x97gain\xc4\x97, elektrin\xc4\x97 \xe2\x80\x93 pramon\xc4\x97s \xc4\xafmon\xc4\x97 su visu speciali\xc5\xb3 statini\xc5\xb3 ir \xc4\xafrengini\xc5\xb3 kompleksu, atskira j\xc4\x97gain\xc4\x97 arba \xc4\xafrenginys laive, traukinyje ar laikinoje gyvenviet\xc4\x97je elektrai gaminti, kuri kit\xc5\xb3 r\xc5\xab\xc5\xa1i\xc5\xb3 energij\xc4\x85 paver\xc4\x8dia elektros energija._NEWLINE_Pagrindinis elektrin\xc4\x97s \xc4\xafrenginys yra generatorius, kuris mechanin\xc4\x99 energij\xc4\x85 ver\xc4\x8dia \xc4\xaf elektros energij\xc4\x85, ji perduodama elektros laidais \xc4\xaf tinkl\xc4\x85, ir transportuojama iki elektros energijos vartotojo.\n_START_SECTION_\nGamyba\n_START_PARAGRAPH_\n2001 m. daugiausia elektros energijos \xc5\xa1ilumin\xc4\x97se elektrin\xc4\x97se pagamino JAV \xe2\x80\x93 2657,2 mlrd. kWh, Kinija \xe2\x80\x93 1139,0 mlrd., Japonija \xe2\x80\x93 621,7 mlrd., Rusija \xe2\x80\x93 544,6 mlrd., Indija \xe2\x80\x93 435,8 mlrd., Vokietija \xe2\x80\x93 336,7 mlrd., Did\xc5\xbeioji Britanija \xe2\x80\x93 266,5 mlrd., Italija \xe2\x80\x93 203,4 mlrd., Piet\xc5\xb3 Afrikos Respublika \xe2\x80\x93 182,9 mlrd., Piet\xc5\xb3 Kor\xc4\x97ja \xe2\x80\x93 181,4 mlrd., Australija \xe2\x80\x93 180,0 mlrd. kWh._NEWLINE_Elektros energijos hidroelektrin\xc4\x97se 2001 m. daugiausia pagamino Kanada \xe2\x80\x93 327,9 mlrd., Brazilija \xe2\x80\x93 265,5 mlrd., Kinija \xe2\x80\x93 263,4 mlrd., JAV \xe2\x80\x93 208,7 mlrd., Rusija \xe2\x80\x93 173,5 mlrd., Norvegija \xe2\x80\x93 119,2 mlrd., Japonija \xe2\x80\x93 87,0 mlrd. kWh. Did\xc5\xbeiausios potvyni\xc5\xb3 energijos j\xc4\x97gain\xc4\x97s veikia Pranc\xc5\xabzijoje, Kanadoje._NEWLINE_EI. energijos branduolin\xc4\x97se elektrin\xc4\x97se 2001 m. daugiausia pagamino JAV \xe2\x80\x93 768,8 mlrd., Pranc\xc5\xabzija \xe2\x80\x93 400,9 mlrd., Japonija \xe2\x80\x93 309,0 mlrd., Vokietija \xe2\x80\x93 162,6 mlrd., Rusija \xe2\x80\x93 125,4 mlrd., Piet\xc5\xb3 Kor\xc4\x97ja -106,5 mlrd., Did\xc5\xbeioji Britanija \xe2\x80\x93 85,6 mlrd., Kanada \xe2\x80\x93 72,9 mlrd., Ukraina \xe2\x80\x93 71,7 mlrd., \xc5\xa0vedija \xe2\x80\x93 65,8 mlrd. kWh._NEWLINE_V\xc4\x97jo j\xc4\x97gain\xc4\x97se elektros energijos daugiausia gamina Vokietija \xe2\x80\x93 40\xc2\xa0% visos pasaulio v\xc4\x97jo j\xc4\x97gaini\xc5\xb3 pagamintos elektros energijos, Ispanija \xe2\x80\x93 16\xc2\xa0%, JAV \xe2\x80\x93 15\xc2\xa0%, Danija \xe2\x80\x93 9\xc2\xa0%, Indija \xe2\x80\x93 5\xc2\xa0%._NEWLINE_Saul\xc4\x97s j\xc4\x97gain\xc4\x97se daugiausia elektros energijos gamina Japonija \xe2\x80\x93 46\xc2\xa0% visos tokiose j\xc4\x97gain\xc4\x97se pagamintos elektros energijos, Vokietija \xe2\x80\x93 20\xc2\xa0%, JAV \xe2\x80\x93 17\xc2\xa0%._NEWLINE_Daugiausia elektros energijos geotermin\xc4\x97se elektrin\xc4\x97se pagamina JAV \xe2\x80\x93 28\xc2\xa0% visos elektros energijos, pagamintos \xc5\xa1ios r\xc5\xab\xc5\xa1ies elektrin\xc4\x97se, Filipinai \xe2\x80\x93 24\xc2\xa0%, Italija \xe2\x80\x93 10\xc2\xa0%, Meksika \xe2\x80\x93 9,5\xc2\xa0%.\n_START_SECTION_\nLietuva\n_START_PARAGRAPH_\nPirmoji Lietuvos elektrin\xc4\x97 pastatyta Rietave 1892\xc2\xa0m. kunigaik\xc5\xa1\xc4\x8di\xc5\xb3 Oginski\xc5\xb3 dvaro lentpj\xc5\xabv\xc4\x97je. Jos nuolatin\xc4\x97s srov\xc4\x97s generatorius suko garo ma\xc5\xa1ina. Elektrin\xc4\x97s energija buvo naudojama dvaro pastatams, parkui, bei Rietavo ba\xc5\xbeny\xc4\x8diai ir turtingesni\xc5\xb3 miestie\xc4\x8di\xc5\xb3 butams ap\xc5\xa1viesti. Veik\xc4\x97 iki 1915\xc2\xa0m._NEWLINE_1900\xc2\xa0m. Kaune prad\xc4\x97jo veikti pirmoji vie\xc5\xa1oji centrin\xc4\x97 \xc5\xa1ilumin\xc4\x97 elektrin\xc4\x97. 1903\xc2\xa0m. prad\xc4\x97jo veikti Vilniaus miesto centrin\xc4\x97 elektrin\xc4\x97: dvi garo ma\xc5\xa1inos po 257 kW suko 250 kW galios nuolatin\xc4\x97s srov\xc4\x97s generatorius. 1912\xc2\xa0m. joje \xc4\xafrengta 948 kW garo turbina. 1938\xc2\xa0m. elektrin\xc4\x97s galia siek\xc4\x97 8500 kW. 1962\xc2\xa0m.- 1967\xc2\xa0m. ji buvo pritaikyta \xc5\xa1ilumai gaminti ir pavadinta Vilniaus pirm\xc4\x85ja termofikacine elektrine. 1951\xc2\xa0m. paleistas Vilniaus antrosios termofikacin\xc4\x97s elektrin\xc4\x97s pirmasis 12 000 kW turbogeneratorius, 1958\xc2\xa0m. baigta elektrin\xc4\x97s statyba. 1960\xc2\xa0m. paleista 90-100 MW galios Kauno hidroelektrin\xc4\x97. 1972\xc2\xa0m. baigta statyti Lietuvos elektrin\xc4\x97 Elektr\xc4\x97nuose, kurios bendroji elektrin\xc4\x97s galia 1800 MW. 1983\xc2\xa0m. paleista pirmoji Ignalinos branduolin\xc4\x97s elektrin\xc4\x97s turbina, kurios galia buvo 750 MW. Tais pa\xc4\x8diais metais paleistas Vilniaus tre\xc4\x8diosios termofikacin\xc4\x97s elektrin\xc4\x97s pirmasis 180 MW turbogeneratorius. 1992\xc2\xa0m. paleista 800 MW galios Kruonio hidroakumuliacin\xc4\x97 elektrin\xc4\x97.'